MDK

	Kedvenc PC Gurunk jóvoltából ismét akciójátékkal lettünk gazdagabbak. Az érdekesebb cikkek végigrágása után (természetesen minden cikk rendkívül érdekfeszítő, itt azokra a cikkekre gondoltam, amik leírhatatlanul izgalmasak), bevágtam a CD-t a meghajtóba, de valahogy rögtön elakadtam. Mi ez a zűrzavar? Honnan kéne tudnom, hogy arrébb szükség lesz még négy mozsárlövetre? Abba is hagytam (aznap nyűgös voltam egyébként is)... Két nap múlva elővettem és - vérbeli nemakciójátékoshoz illően könnyű fokozatra állítva - rövid idő alatt végigjátszottam. Ezek utáni véleményem: nagyon rövid de vicces és jó! Kezdtem megkedvelni Güntert és csapatát, ezért kipróbáltam rendes és nehéz fokozaton is, a különbség kimerül a sebződés mértékében és a felszedhető tárgyak mennyiségében. Szóval nem vészes de időnként azért trükközni kell.

Kedves ellenségeink
	Nos, sajnos az ellenfelek neveit nem találtam, úgyhogy nekem kellett rájuk aggatnom párat. Első és leggyakoribb a közlegény, gyenge éppen ezért hordákban jár, és pályánként a színét is változtatja, sőt kedvünkért még antigrav-deszkára is száll. Szerencsére a lövedéke nem repül gyorsan, ki lehet kerülni. Következő gyakori a kis robotrepülő, ez hármasával vagy többesével tűnik föl, gyors kis lézernyalábokkal tűzdeli meg az óvatlanokat. Érdemes összevissza szaladgálni, amíg meg nem látod, mert egyébként néha igen profi manővereket csinál. Az egyik nagy kedvenc az öngyilkos gyalog, üvöltve és feje fölött bombát tartva ront ránk, ellene csak egy tanácsom van: FUSS! A szállító, nevéhez hűen erősítést és bombát cipel, általában a fejünk fölé. Ha bombát visz, egyszerű a dolgunk: mesterlövész mód (itt érdemes célkövetőt használni). A tank két részből áll: fej és törzs, nagy de lassú kék nyalábokat lő ki, ha a fejét lövöd ki, akkor megpróbál elütni, másik esetben pedig tüzel tovább. Ja és a belsejében is lapul pár ellenség! Persze legjobb elkerülni, nincs vesztegetnivaló időd! Elit: sok életerő, ugrál, sorozatvető, kék nyalábok és ha a közeledbe ér, beveti a rakétatámadást, fejét előreszegi és csak lángnyelvek mutatják a nyomát. Ha időben észreveszed, hogy rádront, válts mesterlövész módba és vedd le a fejét, ezt sokat kell gyakorolni. A kávédaráló lebeg és(!): nem piros vagy kék, hanem sárga nyalábokat lő ki, különben béna. A húsdaráló kéken tüzel, elég brutális ám pár robbanólövedék a fejbe megoldja a problémád. A szörny lassan kúszik és megpróbál felöklelni, nagytestvére a targonca, amit néha fel is használhatsz. Rajtuk kívül találsz még számtalan egyke ellenfelet is, csak győzd lelőni őket.

Felszedhető tárgyak
	Az életerőd növelésére használhatsz cukorkát (+ 1%), almát (+ 10%), csirkét (+ 50%), meg izét (+100% nem tudtam rájönni mi az) ezek legfeljebb 100-ig növelik, valamint a sikoltozva menekülő gúla, ami 150-re nyomja fel energiád. Töltények: csodálatos láncfegyver (nagyobb sebzés), mozsár (mesterlövészgránátok), kézigránát, célkövető mesterlövész-lövedékek, robbanó mesterlövész-lövedékek. Egyebek: forgószél, kalapács (lever mindenkit a lábáról), csali-baba, kukac (az ellenfeled fejére tehenet pottyant), a Világ Legkisebb Nukleáris Robbanása, a Világ Legérdekesebb Bombája.

Készülj föl a következő hibákra:
Néha nem működik a fejlövés (olyan szörnynél amelynél egyébként igen).
Ha fal mellé állsz és úgy fordulsz, hogy háttal állj a falnak akkor mindig előrecsőszol (s gyakran leesel emiatt).
Enyhén ferde felületeken állva Kurt mindig mocorog megnehezítve a célzott lövést.
Néhol áttűnnek a tárgyak (például futok a csatornában és látom, ahogy a fejem fölött elhúz egy repülőgép).
Fejlövés után az egyik őr életben maradt, rohangált, lőtt és legalább háromszor annyi ólom kellett bele, hogy kimúljon.
A rakétásdit játszó elitek néha hirtelen magasságot váltanak.

Tippek:
1	Nem muszáj mindenkit megölni, inkább siess a főnökhöz, mert kevés az időd!
2	Gyakorold a mesterlövészpuska használatát.
3	Fuss cikkcakkban és ugrálj, így kevesebben találnak el!
4	Ha nagyon messzire kell siklanod és nem megy, használd az egeret, így egy külső szemlélő szemszögéből idétlenül nézel ki de nagyobb sebességre tehetsz szert.
5	Ne spórolj semmivel (kivéve az életerődet), a következő pályára úgysem vihetsz semmit magaddal.
6	Lődd szét a ládákat! Egyik-másik kellemes meglepetéseket tartogat.

	Holott a játék rövid és egyszerű, azért van pár dolog, ami nem egyértelmű, ezért csináltam meg a végigjátszást hozzá. A 
végigjátszást a legnehezebb fokozaton, joystickkal (mozgás, lövés, ugrás), billentyűzettel (oldalazás, mentés) és egérrel (célzás mesterlövész és bombázó módban) játszva készítettem.
	Első küldetésünk Laguna Beach megmentése, a lakosokat gyorsan irtják, ezért még könnyű fokozaton is sietned kell. Először megközelíted a minecrawler -t (bányamászó?, inkább mászóbánya), meglehetősen nehéz elkerülni a radarnyalábot a furcsa nézet miatt, de csak később kell vigyáznod a rakétákkal, most inkább gyűjtsd az ajándékokat. Amint megérkezel, találsz a hátad mögött egy kis csemegét, élve fogyaszd! A folyosó végén egy tér nyílik, nyírd ki az érkező gyalogot és várd meg míg lehullik a Világ Legkisebb Nukleáris Robbanása, ezt hajítsd a nukleáris jelre (de állj hátrébb, különben megégeted magad). Futás át a folyosón és megérkezel a gyakorlótérre, szedj le a szembenső épületről három célszemélyt, ekkor megérkezik egy bomba, nem muszáj azonnal szétlőni, még gyakorolhatsz. Kapsz egy gránátot, ezzel robbantsd fel az üvegfalat és a peremről elrugaszkodva sikolj az ejtőernyőddel felszedni a mozsárt. Az épületen találsz egy lyukat, ezen kell belőnöd a mozsárral és pár másodperc múlva mehetsz tovább a szobába. Először a generátort szedd szét utána mesterlövész módban a kis fickókat. Végighoppalázhatsz a következő folyosóra s tovább. Az ajtótól jobbra találsz Bones légicsapást, tégy vele belátásod szerint :)). Mindenesetre az ajtó csak akkor nyílik, ha a két lénykészítőnek annyi. A bunkerban a változatosság kedvéért lődd szét a generátort, alatta találod a továbbvezető lyukat. Jééé! Ez a négyes metró? Nem, itt szerelvény helyett négy kamikazeval futhatsz csak össze. Az állomásra érve irány az ajtó, ezen átrobban egy tank és mellette elegánsan elfutva ismét folyosói ügetés. Újabb térség három bunkerral, rögtön egy őrbe és egy terminálba futsz, a terminálba lőve kisvártatva megérkezik egy bombázó, szállj be (fuss alá és megvan). Felszáll és lassan körberepüli a pályát, közben mindent lebombázhatsz (legfeljebb 10 bombád van de újratermelődik), sajnos el tudnak találni még így is. A bunker csak akkor nyílik meg ha a tetején megjelenő bombát eltalálod, a leghátsó bunkerben találod a V. L. N. R.-t, ez kell a továbbjutáshoz. Futás a következő térre: ez egy árok, rögtön támad egy raj röpcsi. Arrébb találsz egy rögzített ágyút, kétféleképpen nyírhatod ki: keresel egy pontot, ahol nem tud eltalálni és lemesterlövészeled vagy eléállsz, lősz és veszettül oldalazol. Ezután a négy kürtőbe kell belőnöd mozsárral s megnyílik az út. A szakadék túloldalán van két tank (az ő oldalukon van még egy 150-es életerő is) és lejjebb is pár közlegény, elég ha leugrassz és mész tovább. Ugorj le, lődd szét a céltáblát és a légáramlaton emelkedj fel az első lépcsőig. Ugrálj föl a tetőig, az akadályokat fejlövéssel intézd el. A folyosó után fordulj balra, lődd le a lalázó robotot és bújj be a páncéljába, ebben az álcában már bemehetsz a robotok közé, szedd föl és hajítsd közéjük a Világ Legérdekesebb Bombáját (ez kisvártatva fölrobban vagy használd az Enter-t), várd ki amíg mindenki köré gyűlik és szólhat! A következő átjátró és léglift már a főnökhöz vezet. A vezér elfoglaltan matat a tornyának pultján, hívd föl magadra a figyelmet pár lövéssel, ekkor előveti kékvetőjét és körbelő téged, várd meg amíg megjelenik a két szállító, lőjj a bombába és várd az ajándék mesterlövész-gránátot. Ezzel már kinyírhatod a főnököt, megindul az örvénylés és önfeledten üldözheted a sikoltozó lábasjószágot, míg Max el nem kap.
	Lindfield: lődd le a robotokat s megkapod a bombát, csússz le a célzóterembe. Oldalazz az ágyúkkal szembefordulva így talán elkerülöd a lövedékeket. Újabb csúszda és a rámpán találsz mozsárt ezzel lőjj be az üvegfalon levő  ablakon. A robbanás után kapsz bombát az ajtóhoz. A következő teremben segíts a két rakodómunkásnak elejteni terhét s a megnyíló üregen továbbjuthatsz. Megérkezel a céllövölde túloldalára, ugorj föl a középső ágyúra és tüzelj, nemsokára a levegőben találod magad. Ha megcsappant az életerőd akkor landolj és csemegézz, egyébként lebegj a lehető legmesszebb lévő lapig. A lapokon végigszökdécselve megint kipróbálhatod páncélod kopásállóságát. Egy kupolás terem következik, a lényeg, hogy elkerüld az ingát és a sziklákat. Ha lelőtted az elitet megnyílik az út tovább. A káprázat küzdőtere, a piramis mögötti robotot ártalmatlanná téve valahol megjelenik egy bomba, ezt dobd a nukleáris zárra és fuss! Utána léglift, csúszda, léglift, majd hoppanj rá a repülő lapra, amiről a haverok éppen leszálltak ez elvisz a vezérhez. Mostani főnökünk egy tojásfejű kis fickó, adj neki párat! Erre bezáródik az ablaka, te fuss föl az emelvényre, nemsokára a góré visszajön gépén, lődd szét. Ekkor kizuhan és megpróbálja megnyomni a falon a kapcsolókat, ne engedd és nyírd ki. Persze az sem baj ha néhányszor sikerül neki, végül felfújódik és kipukkan.
	Livingston: egy kanyonban találod magad, ne tétovázz, mert máris tűz alá vesznek, szakaszosan érkeznek új közlegények. A fal jobb oldalán, egy beugróban áll egy rámpa ezen felugorva egy elitet találsz. Innen lelőheted a húsdarálót is, anélkül, hogy eltalálna. Vagy a bal oldali emelvényen lévő légicsapást is használhatod. Az ajtón van két pánt, ezeket is szét kell lőnöd s az ajtó ledől, mögüle pedig két kamikaze ugrik ki. A következő teremben találhatsz még hasznos holmikat és továbbmenve, a légdeszkás lelövése után ugorj a megnyíló csőbe. Itt egy óriási lénykészítő-gépezet vár, lődd szét a tartályokat, hogy megmenekülj. A roncsok egyik darabja felvisz egy rettenetesen jól kivitelezett áltisztásra (még a madarak is csiripelnek), csak ólmozd meg a falakat. Az álcán túl egy húsdaráló és katonák özönlő áradata vár, a felismerhetetlen objektumokat kell megsemmisítened az ajtó kinyitásához. S megérkezel egy kedves mini-cirkuszba (csak a bohócok nem bírják túl sokáig). Rejtőzködik itt két kamikaze, két kis ágyú, két elit és egy generátor (izgi volt, a gép belassult, az elitek meg rámgyorsultak és dupla fejlövéssel elintéztem őket). Fönt, az ajtónál még lapul egy kávédaráló is. Újabb kanyon és ágyúk (a nagyobbik ágyú kezelőjét fejlövéssel!), rohanj végig a peremen (húsdaráló, elit, stb.), majd liftezz tovább. Zsákutcába és két elitbe botlasz, de jobban szemügyre véve vannak a falnak szétlőhető darabjai, a hosszú sötét folyosón túl (az akvárium tele van katonákkal :) megint egy deszkás, pattanj rá a járműre ez majd elvisz a célba. Nem kell közel menni a főnök fülkéjéhez, szedd le a csúszómászóit és mikor megjelennek a piros fények a forgó karikán lőjj beléjük és mehetsz pihenni.
	Kirkcaldy: ugorj a jégre és beszakad, a robot kinyúvasztása után pattanj deszkára, ami elszállít egy hómezőre. Találsz egy pultszerű objektumot, lőj bele és megjelenik egy bombázó csak neked (mielőtt magadhoz "hívod", érdemes lelőni a látótávolságon belüli ágyúsokat). Bombázz le mindent, s fuss a baloldali kapuhoz, itt vár egy lebegő robot és két kamikaze ... , majd deszkázz. Az ugratás egy ? tengeralattjáróhoz juttat, röpcsik, két elit és később egy ellenséggeneráló tank rohamoz meg, megjön az atomgomba, be a gépbe! Egy kicsi aréna s benne egy bombalabda kilövő fogad, a bombákat le lehet lőni csak nagyon pattognak. A megújuló egydarabos bombakészletet hajítsd a szerkezetet fenntartó antigrav-áramlatba, kb. 5-6 kell bele, a felszabadult áramlatot használd a továbbjutáshoz. Kijutsz a tengeralattjáró másik végén egy nagy térre, ahol van legalább három ellenségkészítő-masina és egy ágyú, lebegj és deszkázz! Szedj föl minél több groovy-t, mert sok az ellenség. Az utolsó teremben utadat állja egy bombázó, ha leszedted irány a bombakilövő (ne ereszd el a tűzgombot), hajítsd neki a gránátokat, majd szedj fel újakat, ennek már több kell. A gránátok az égből potyognak és a ládakupac alatt is van, ha megszorulnál: a ládakupac melletti ládában lapul 150 életerő.
	Sparrow Pit: miközben megközelíted a gépezetet látod, hogy Max lezuhan! Remélhetőleg nem esett semmi baja, de gyerünk és keressük meg! Látszik, hogy a legfőbb főnök irányítása alatt áll ez a hely, rögtön egy hatalmas léghajó árnyéka vetül ránk. Le kell lőni a félgömb alakú lövegeit és máris megszabadulsz tőle. Érkezik egy bombázó is és ha segítesz neki leszállni, felszedheted a rakományát. Megint valami furcsa épületkomplexumba érsz s még körül se nézhetsz, rád veti magát egy ugráló robot (a végén mindig elpattog és nem tudtam lelőni). A rámpán felugrálhatsz egy folyosóra, aminek a végén bombát találsz, ez nyitva az ablakot :). Innen mesterien lelőheted az őröket, kivéve a targoncát, ami beindít egy repülőt de miután leszedted, visszakapod a négykerekűt. Lődd addig amíg a sárga rombuszra csúszik, ez nyitja az erőteret. Arrébb egy parkoló hajó alatt találod magad, az irányítópultnál a falon van egy gomb, amivel aktiválhatod a repülőt. A repülő végében, a pilótát kell lelőnöd, ettől a gép irányíthatatlan lesz és a falon átjárót nyit neked. Már a folyosó végén hallod a hortyogást: ez az őrök szálláshelye. Ha óvatos vagy, csak egy lebegő robot támad meg, a többit az álomból örök álomba juttathatod. A lépcsőn felérve már nem ilyen csendes az élet, komolyabb csatára számíthatsz az árok mindkét oldalán. Az aknában még egy robotot rejtőzik és a magasban, az erkélyen is. Sőt ezek után lesz az igazi: egy buckás ösvvényen kell átvágnod magad. Ha lassan mész, a rengeteg ellenfél könnyen leölhet, én inkább végigfutottam s a végén talált atombombát hajítottam a kijáratot elzárókra, majd sebesen távoztam (egyébként a falon van egy bomba, ezt is föl lehet robbantani). A következő terem sem utolsó: sok targonca és még több őr. A működésképtelen targoncát lődd az óriási ládához, így feljuthatsz rá, óvatosan ugorj a pallóra, a körben végigfutó járdára csak akkor ha láttad elhaladni a járművet. Ezt is lődd le de csak ha odaért, ahova ugrani akarsz (az alma jó tájékozódási pont lehet). A folyosó után három lebegő ágyú vehet célba, lődd a kezelőket fejbe, majd a rámpáról ugorva, ejtőernyőzz a legalacsonyabb (jobb oldali) lebegtetőhöz, innen a középsőhöz, utána a legmagasabbhoz. Ezután vedd célba a távoli falban lévő ajtót (éppen mögötted van), most már egyenes úton mehetsz a főnökhöz. Láthatod Bones-t kikötözve s Güntert, amint heverészik. Érkezésedre Günter eltűnik és egy léghajó érkezik, csak a lövegkupoláit kell szétlőnöd. Günter elkapja Max-et és elmenekül a nyomában veled.
	Günter lemészárolása: indulás az üvegterem közepéről, a távolban láthatod, ahogy közelít az ellenség. Egy őr érkezik a gurulópályáról az üvegfalon keresztül. Rohanj föl s megtalálod az őrgenerátort, alatta lapul a csatorna (ne gondolj bele, hogy miből készülhetett). Az oszlopcsarnokba pottyansz, ahol Günter sétáltatja a "kutyáit", szabadítsd meg tőlük és kergesd meg, újabb csatornát nyit meg. Ugrálj végig a járólapokon, amíg meg nem látod az ágyút s ugorj be mellette a kürtőbe. Végül lepottyansz Günter és serege elé. A teremben rengeteg felszedhető holmi van (megújulnak), a lényeg, hogy minél többet eressz Günterbe. Ha már nem bírja tovább, újra elmenekül, maradj a sarkában! Jöhet a legvégső megmérettetés! Éppen Günter feje fölött lyukadsz ki, vedd az irányt  a gép felé. Ugorj a földön lévő gombra és a gép kiadja a guntát. Valahogy szabadulj meg Günter inasától és dobd a guntát a főnök elé. Az odarohan s te fölveheted a nukleáris bombát, liftezz föl valamelyik atomzárhoz és robbants, ismételd meg még három záron és Max kiszabadul. A kutyus bemászik a guntamatába és belebújik egy guntába, ezt dobd Günter elé és nézd a végjátékot. Ennyi, de az a klip a végén borzalmasan borzalmas és ráadásul francia... fúj :-P.

Mike